Derek Prince'i Teenistus
Täielik pääste ja kuidas seda vastu võtta - 2
Osa 1/2
Jätkame teemaga "Täielik pääste ja kuidas seda vastu võtta."
Eelmises osas selgitasin, et pääste pole vaid andestus pattudest,
kuigi see on imetore, see pole ka ainult uussünd,
vaid see on täielik jätkuv protsess.
Sõna "pääste" Uue Testamendi kreeka keeles
kasutatakse ka kõigi teiste hüvede kohta, mis on Kristuse ohvris -
tervenemise, deemonitest vabastuse, surnuist äratamise ja
me hoidmise kohta selles maailmas ja edasi igaveses elus.
Tõin välja, et Piibel on ainus raamat,
mis avaldab inimkonna probleemide tegeliku põhjuse ja
ka ainus raamat, mis pakub lahenduse.
Põhjuseks on patt ja lahenduseks on ohver -
patule pole teist ravimit kui ohver.
Kuid lõplik, täielikult piisav ohver patu eest anti siis,
kui Jeesus suri ristil. Kui Ta hüüdis: see on lõpetatud,
siis sai kõik lõpetatud.
Sellest alates on kõik täiuslik -
ideaalselt ideaalne, täielikult täielik.
Üks viis, kuidas vaadata ja mõista, mis saavutati Jeesuse surma läbi -
sisaldub sõnas "vahetus".
Ristil toimus Jumala poolt korraldatud vahetus -
Jumal pani Jeesuse peale kõik kurja, mille olime õigusega ära teeninud,
et meile võiks vastutasuks saada võimalikuks kõik hea,
mille oli ära teeninud Jeesuse täiuslik, patuta sõnakuulelikkus.
Teisisõnu, kurjus tuli Jeesuse peale, et hea saaks meile võimalikuks.
Vaatasime läbi selle vahetuse kaheksa aspekti.
Arvan, et oleks kasulik neid korrata, enne kui edasi lähme.
Ma ei tea, kas oskad hinnata asjade valjusti kordamist, mida usud.
Räägime sellest ka hiljem, kuid on väga huvitav,
et kus inglise keeles öeldakse "südamega õppima" (pähe õppima),
öeldakse heebrea keeles "suuga õppima".
Mõlemad on õiged, kui tahad midagi oma südamesse,
siis räägi sellest suuga.
Kui sul on midagi südames, siis tuleb see ka suust välja.
Need kaks käivad kokku - mõlemad on osa kogu protsessist.
Kui tõesti usud midagi, siis mida rohkem seda kinnitad,
seda rohkem ka usud.
Ja mida rohkem seda usud, seda rohkem kinnitad.
Kuid kahjuks kehtib ka vastupidine -
kui sa ei kinnita seda, lakkad seda uskumast ja
kui lakkad uskumast, lakkad seda varsti ka kinnitamast.
Läheme kaasa ühe või teise variandiga -
kas uskumise ja kinnitamise positiivse suunaga või
negatiivse mittekinnitamise ja uskumise lakkamisega.
Olgem siis positiivsel küljel ja vaatame vahetuse 8 aspekti
ja palun teil jällegi kasutada oma käsi.
See tundub jällegi lapsik - kuid Jeesus ütles,
et saaksime laste sarnaseks, kui tahame pääseda taevariiki.
Isegi see, kui teeme midagi näitlikult, on märkimisväärne.
Eelmise põlvkonna suur evangelist Smith Wigglesworth tavatses öelda:
"Usk on tegu. Kui usud, pead midagi tegema."
Kuna ta oli pärit Yorkshire'st, ütles ta seda omapärase aktsendiga.
Mulle meeldib rääkida üht lugu, kus Smith jutlustas ja
üritas midagi inimestele selgitada ja nad ei paistnud reageerivat.
Seal oli veel üks jutlustaja, kes oli juhtumisi kõnekunsti õpetaja.
Smith ütles talle: nad ei kuule, nad peavad seda kaks korda kuulma.
Nii et kui mina midagi ütlen siin pool lava,
siis sina korda seda teisel pool lava!"
Smith Wigglesworth ütles: "Usk on tegu (aktsendiga)."
Teine mees ütles: "Usk on tegu."
Neile anti seda mõlemat moodi.
Nii et meil on tegu, mis väljendab usku -
kasutame vasakut kätt kurja ja paremat kätt hea jaoks.
Usun, et kui ütlen esimese poole, oskate teie öelda teise poole.
Kui teate esimest poolt ka, on väga hea.
Jeesust karistati, et meie saaksime andeks.
Jeesust haavati, et meie saaksime terveks.
Jeesus tehti patuks meie patuga, et meid tehtaks õigeks Tema õigsusega.
Jeesus suri meie surma, et meie võiksime jagada Tema elu.
Jeesus sai needuseks, et me saaksime osa õnnistusest.
Jeesus kannatas me vaesuse, et meie võiksime jagada Ta küllust.
Jeesus kandis me häbi, et meie võiksime jagada Tema au.
Jeesus hüljati, et meid võidaks vastu võtta.
Tahan jätkata veel ühe sõnaga, mis aitab inimestel mõista
Jeesuse ohvrit.
Vaatasime sõna "vahetus", nüüd vaatame sõna "samastumine".
Kellegagi samastuda tähendab olla üks kellegagi,
panna end selle inimese olukorda.
Usun, et ristil toimus kahekordne samastumine, kaks aspekti:
kõigepealt Jeesus kui teine Aadam samastas end kogu inimkonnaga
ja võttis kõik kurja, mis oli meile määratud -
Ta suri ja maksis hinna me pattude eest.
See on samastumise üks pool.
Pääste tuleb aga kui vastame teise samastumisega -
me samastame end Jeesusega Ta surmas, matmises, elluärkamises,
ülestõusmises ja troonile asetamises.
Seal siseneme meie sellesse, mis Ta on teinud.
Tema on samastumise teinud, see on lõpetatud,
kuid me rakendame selle ellu, kui samastame end kõigega,
mis Temaga toimus surmast alates.
Vaatame kõigepealt kahte aulist tiitlit, mis Talle anti
1 Korintlastele 15:45. Kristlased tsiteerivad neid tihti valesti,
on tähtis seda õigesti teha.
Salmis 45 ütleb Paulus: "Nõnda on ka kirjutatud:
"Esimene inimene Aadam sai elavaks hingeks."
Viimne Aadam sai vaimuks, kes elustab."
Salm 47: Esimene inimene oli maast muldne, teine inimene oli taevast."
Kaks tiitlit seal on: viimane Aadam ja teine inimene.
Kuulen inimesi kutsumas Jeesust "teiseks Aadamaks",
see pole nii - Ta on viimane Aadam,
seejärel aga teine inimene.
Ta suri ristil kui viimane Aadam, mitte viimane ajas,
kuid viimane selles mõttes, et kogu inimkonna kurjuse pärand
tuli Tema peale ja hävitati, kui Ta suri -
kui Ta maha maeti, hävitati see.
Kui Ta siis kolmandal päeval tõusis, tõusis Ta kui teine inimene -
uut sorti inimene - sellist liiki polnud varem olnud,
Jumal-inimese liiki - Immanueli liiki.
Ta oli ihu pea, esmasündinu surnuist ja
uussünni kaudu samastatakse meid Temaga ülestõusmises
ja kõigele, mis sellega kaasneb.
1Peetruse 1:3 ütleb apostel Peetrus: "Kiidetud olgu Jumal,
meie Issanda Jeesuse Kristuse Isa, kes oma suurest halastusest
on meid uuesti sünnitanud elavaks lootuseks
Jeesuse Kristuse ülestõusmise läbi surnuist."
Jeesuse ülestõusmise läbi, kui samastame end Temaga,
sünnime uuesti, uude liiki - Jumal-inimese liiki.
Kirjutatud on, et Issand teeb uut asja maa peal.
See uus asi on uus inimkond - liik, kus Jumala ja inimese loomus
on täiuslikuld ühendatud igavesest ajast igavesti.
Vaatame nüüd samastamise erinevaid aspekte.
Jeesus suri viimase Aadamana. Paulus selgitab seda
Roomlastele 6:6,11 - üks Pauluse pikkadest lausetest:
"Teades, et meie vana loomus on koos temaga löödud risti,
et see patune ihu kaotataks, nii et me kunagi enam ei orjaks pattu."
Väga oluline ütlus.
Paulus ütleb: teades, et.. . Pean ütlema, et paljud kristlased ei tea.
See on ajalooline fakt - kui Jeesus suri ristil,
löödi meie vana inimene - vastuhakkav, langenud,
aadamapärane loomus löödi risti Temas.
Vana inimene on parandamatu, Jumal ei ürita teda muuta,
Ta ei saada teda kirikusse või õpeta talle Pühakirja.
Tal on vaid üks lahendus - lahendus on hukkamine.
Ütleme koos: lahendus on hukkamine.
Halastuse sõnum on see, et see hukkamine toimus
rohkem kui 19 sajandit tagasi, kui Jeesus suri ristil -
minu ja sinu vana inimene, meie vana inimene
löödi risti koos Temaga või Temas.
Siis jätkab Paulus salmis 11 ja viitab sellele:
"Nõnda arvestage ka teie endid olevat surnud patule,
aga elavat Jumalale Kristuses Jeesuses."
See, mis Jumal ristil tegi, on lõpetatud, ajalooline fakt,
see kehtib, sõltumata, kas seda teame või usume.
Kui seda aga teame ja usume, toimib see meis.
Peame ütlema, et just nii nagu Jeesus hukati ristil,
nii usun ka mina, et mu vana, langenud, vastuhakkav, kaduv loomus
mõisteti surma ja hukati - see on väljapääs.
Surm on ainus väljapääs vanast, langenud, aadama loomusest,
kuid saame sinna Jeesuse surma läbi ristil.
Paulus ütleb: arvestage endid olevat surnud patule.
Mulle on saanud see väga elavaks, mis tähendab olla patule surnud.
Toon alati selle kujuteldava näite ühest väga halvast mehest.
Religioossete inimeste jaoks oli ta kohutav:
ta jõi viskit, vandus, needis oma naist ja lapsi,
vaatas igasuguseid halbu asju telekast - paha mees.
Kuid ta naine ja lapsed olid usklikud ja
nad hiilisid välja pühapäeva õhtuti kohaliku kiriku teenistusele ja
mees alati sõimas neid, kui nad läksid.
Ühel õhtul nad hiilisid jälle välja. Mees istus oma tugitoolis,
sigar suus, klaas viskit laua peal ja vaatas midagi telekast,
mida poleks pidanud vaatama.
Neil oli aga imetore õhtu jumalateenistusel,
nad said rõõmsaks Vaimus, tulid tagasi ja laulsid ikka veel,
astusid tuppa ja mõistsid äkki - nad seisatasid ja ootasid,
et algab sõimamine.
Aga sõimu ei tulnud. Nad vaatasid ringi,
sigar oli tuhatoosis pooleli, kuid ta ei suitsetanud,
viskiklaas oli laual, kuid ta ei joonud.
Mingit liikumist ei toimunud. Teate, mis oli juhtunud?
Ta suri. Ta sai südameinfarkti ja suri.
Mis oli juhtunud?
Ta oli patule surnud.
Patul polnud enam mingit huvi ta vastu, mingit väge ta üle,
patt ei tekitanud enam mingit reaktsiooni temas.
Ta oli patule surnud.
Paulus ütleb: arvestage ka teie end olevat surnud patule.
Patul pole mingit väge te üle enam, mingit huvi te vastu,
patt ei tekita mingit reaktsiooni teis -
see on tõeline samastumine.
Mõistame, et kui Jeesus suri ristil, siis see vana, kaduv, patune loomus
suri Temas.
Kohtan inimesi, kes reisivad mööda ilma, et põgeneda oma probleemidest,
kuid tegelik probleem käib nendega kaasas,
sest see on see vana inimene. Ja temast ei saa lahti reisides.
On ainult üks väljapääs - surma läbi,
Jeesuse surma läbi meie eest.
Teine pool on see, et meie samastame end Jeesusega,
seda teeme usu läbi.
Teeme seda, sest Piibel ütleb, et see on nii.
Siin on samastumise viis sammu:
kõigepealt me surime koos Temaga -lihtne minevikuvorm.
Mäletate, rääkisin sellest - sündmus, mis toimus teatud ajahetkel.
Koloslastele 3:3 kirjutab Paulus kristlastele: "Te olete surnud.."
Nad elasid ju endiselt maa peal, kuid ta ütles, et nad surid. Millal?
Kui Jeesus suri. "Sest te olete surnud ja
teie elu on koos Kristusega Jumalas."
2 Timoteose 2:11 näitab Paulus selle rakendust:
"Ustav on see sõna: Kui me oleme surnud koos temaga,
siis ka elame koos temaga."
Samastume Temaga surmas - Tema surm oli meie surm.
Seejärel samastume Temaga selles, mis surmale järgnes -
matmises. See on väga oluline.
Peame Temaga samastuma matmises. Kuidas me seda teeme?
Ristimise kaudu. Seetõttu on ristimine nii tähtis.
Ta surmaga samastumine on sisemine, kuid samastumine matmises on väline,
nähtav samastumine Issandaga.
Maades, kus on kristusevastased jõud, on ristimine otsustav hetk -
nii juutide, moslemite kui teiste hulgas.
Kui ütled, et usud Jeesust - saavad nad vihaseks,
kuid kui saad ristitud, pääseb põrgu valla,
sest siis põgened nende territooriumilt.
Samastume Temaga matmises ristimise läbi.
Vaatame kahte kohta: Roomlastele 6:4:
"Me oleme siis koos temaga maha maetud ristimise kaudu surmasse,
et otsekui Kristus on äratatud üles surnuist Isa kirkuse läbi,
nõnda võime ka meie käia uues elus."
Samastume Temaga matmises ristimise läbi.
Iga ristimisteenistus peaks olema kahekordne teenistus -
matmine, millele järgneb ülestõusmine.
Kuid ainult siis, kui meid maetakse, saab meid üles äratada.
Koloslastele 2:12 ütleb Paulus jällegi sama:
"Kui teid koos temaga ristimises maha maeti ja ka koos temaga
üles äratati usu läbi Jumala väesse, kes tema üles äratas surnuist."
Kui meid maetakse koos Temaga ristimises, on meil õigus
järgneda Talle kõiges, mis järgnes Ta matmisele.
On veel kolm staadiumi, kõik on kirjas Efeslastele 2.
On veel teisigi kohti Uues Testamendis.
Ef 2:4-6 "Aga Jumal, kes on rikas halastuselt,
on meid koos Kristusega teinud elavaks oma suure armastuse pärast,
millega ta meid on armastanud, kuigi me olime surnud üleastumistes -
armu läbi te olete päästetud! -, ning on meid koos temaga
üles äratanud ja asetanud taevasesse olukorda Kristuses Jeesuses."
Sõna "koos" on kolm korda (ing).
Meid tehti elavaks -, sest Jeesus ei tulnud hauast surnuna,
Ta tehti enne elavaks.
Meid tehti elavaks, tõusime üles, kuid me ei peatu seal -
meid asetatakse taevasesse olukorda. Mille peal Ta taevas istub?
Troonil. Uus tõlge ütleb,
et meid asetatakse troonile koos Temaga.
Seega oleme surnud, meid maetakse, tehakse elavaks,
äratatakse üles ja asetatakse troonile.
Kasutame korraks oma sõrmi: surnud koos Temaga,
maetud koos Temaga, tehtud elavaks koos Temaga,
üles äratatud koos Temaga, asetatud troonile koos Temaga.
Seda on meil endal täiesti võimatu saavutada,
pole mingit võimalust selle kallal vaeva näha,
pole võimalik seda ära teenida -
saame seda ainult ühtmoodi vastu võtta -
usu läbi. Ainult usu kaudu.
Kui mõistame selle pääste haaret, siis oleks naeruväärne
püüda seda välja teenida või teha midagi, et olla selle vääriline.
Üks probleem paljude kristlastega on see, et neil on ebamugav tunne,
et peaksid tegema midagi, et seda ära teenida.
Tulemuseks on see, et nad ei naudi seda.
Kui arvad, et oled selle ära teeninud, siis Jumal ei anna seda,
sest see oleks valel alusel.
Seetõttu on kõige hullematel patustel lihtsam päästetud saada
kui kirikuskäijatel, oled märganud?
Olin üks hullematest. Sain päästetud samal ajal
kui üks väga religioosne kuid päästmata mees.
Ma lihtsalt haarasin kõigest kinni,
sain Vaimuga ristitud, vaimuannid.
Tal võttis sama protsess kuid, sest kuskil taga kuklas
arvas ta, et peab selle ära teenima.
Tahan jagada teiega üht ilusat mõtet, Ef 2. peatükis.
Järgmine salm, pärast seda, kui räägitakse elavaks saamisest,
ülestõusmisest, troonile asetamisest.
Ef 2:7 - see avaldab Jumala eesmärgi, miks Ta seda tegi:
"Et näidata tulevastel aegadel oma armu võrratut rikkust helduses
meie vastu Kristuses Jeesuses."
See on hämmastav mõte.
Tulevastel aegadel, mitte vaid selles elus, vaid igavesti igavikus.
Peaksime olema Jumala armu rikkuse näide kogu universumile.
Kui Jumal tahab mis tahes loodule näidata oma armu rikkust,
siis ta ütleb: vaadake neid inimesi, nad on minu lähedal,
nad ülistavad mind, nad on mu lapsed -
ja nad olid patused, vastuhakkajad, väljaheidetud,
kõlbmatud, kasutud, minu vaenlased, kuid siiski tõin nad enda juurde
kogu igavikuks.
Loodan, et oled selleks valmis, et kogu igaviku
oled Jumala näide Ta armust.
Pea meeles, armu ei saa välja teenida.
On palju asju igavikulises korras, mida me täielikult ei mõista,
kuid arvan, et mingis mõttes pidi Jumal laskma patul juhtuda,
et näidata millegi läbi oma armu.
Mitte, et Jumal kiitis patu heaks, kuid kui see sündis,
siis selle asemel, et alla anda, ütles Ta,
et siin on tõeline võimalus näidata kogu universumile oma armu.
Kui selle ajani oli Ta näidanud oma loomuse mitmeid külgi,
kuid arvan, et Ta polnud kunagi täielikult näidanud oma armu.
Seega meie oleme Ta võimalus, kui võib nii öelda.
Me oleme need inimesed, kelles Jumal näitab universumile
armu tõelist olemust. Imeline.
Natuke edasi, Efeslastele 2:10 ütleb Paulus:
"Sest meie oleme tema teos, Kristuses Jeesuses loodud
heade tegude tegemiseks, nii nagu Jumal on juba enne meile seadnud,
et me teeksime seda."
Lisaks Ta armu näitele ütleb Paulus, et oleme Ta teos.
Kreekakeelne sõna on seal "poeima", millest tuleb ka sõna "poeesia".
See viitab kunstniku meistriteosele.
Seega oleme Jumala loov meistriteos. Kui Ta tahab universumile näidata
oma loova geeniuse täielikku mõõtu, siis meie oleme selle näidisteos.
See on põnev, kas pole.
Mulle on õnnistuseks see - et lihtsalt tõestada, mida Ta suudab,
oma meistriteose materjali jaoks kas teate, kuhu Ta läks?
Kolihunnikusse.
Mõistate?
"Võin teha ükskõik millest ükskõik mida -
lõin tähed ja päikese ja kõik muu, mere ja puud.."
Kuid et näidata, mis Ta tegelikult suudab, ütleb Jumal:
"Võtan need inimkonna katkised tükid ja vormin neist meistriteose."
On üks laul - ei oska seda laulda, kuid see ütleb:
"Rikutud elud, katkised tükid - sellepärast surid Sa Kolgatal."
Ta suri, et luua oma meistriteos meeste ja naiste katkistest eludest.
Milline sõnum, milline ilmutus!
Kui sa pole põnevil päästest, siis ma ei tea,
kui palju päästet sul tegelikult on.
Inimesed ütlevad, et oleme fanaatikud,
kui hüppame ringi ja plaksutame käsi.
Olin loogik enne, kui kristlaseks sain -
ja see on loogiline reaktsioon Pühakirja ilmutusele.
Kui tõesti usume asju, millest rääkisin,
siis vaid istuda ja öelda, et see on hea,
on täiesti ebareaalne.
Kas proovime natuke - tõuseme püsti, õnnistame Issandat!
Ütleme Talle, et usume, mis Ta meie kohta ütleb.
Tänu, Jeesus! Tänu, tänu! Õnnistatud olgu Su nimi!
Me usume Sind, Issand! Oleme päästetud armu läbi,
me pole seda ära teeninud, me ei saakski.
Sina otsustasid seda teha! Õnnistame Su nime,
tänu, tänu Sulle, Issand! Aamen.
Pööra naabri poole ja ütle: olen päästetud armu läbi,
ma poleks saanud seda ära teenida, olen päästetud armu läbi!
Võite istuda.
Kui soovite rohkem infot Derek Prince'i materjalide kohta UKs,
tellige DPM materjalide kataloog telefonil: +44 1462 492100
või külastage teenistuse kodulehte: www.dpmuk.org.
Tõlge: Riina Karik